ועדת הפנים והגנת הסביבה, כנסת 20, פרוטוקול מספר 623, 2018-05-14 13:10

יואב קיש: אני פותח את הדיון בנושא הצעת חוק לתיקון פקודת הסמים המסוכנים (היתר יצוא של קנאביס רפואי), פ/3648, של רשימה של חברי כנסת ואני בראש היוזמים.

יואב קיש: אנחנו דנים בהכנה לקריאה ראשונה בהצעת חוק שמטרתה לאפשר את ההסדרה החוקית של יצוא קנאביס רפואי.

יואב קיש: היום הנושא הזה נמצא בעבודת מטה של משרדי הממשלה השונים – משרד הבריאות, משרד החקלאות, המשרד לביטחון פנים, ומשרד האוצר.

איתן קופרשטוך: ומשרד הכלכלה.

יואב קיש: הנושא הוא נושא חשוב מכמה בחינות, ואנחנו, לפחות כל חברי הכנסת שחתמו על הצעת החוק, מאמינים שהדבר הזה חשוב מאוד לחקלאות, וזה יאפשר לחקלאים להיכנס לתחומים חדשים של גידול שיאפשרו להם התפתחות.

יואב קיש: כמובן שזה צריך להיעשות בצורה רגישה, כי אנחנו מבינים ויודעים היטב שזליגה של הגידול החוקי יכולה להוות בעיה בעבירות הסמים האזרחיות, ולכן הנושא של הפיקוח והשמירה על הגידול ועל כל שרשרת המוצר עד שהוא יוצא לארץ בצורה מוסדרת, חייב להיות מפוקח ומוסדר.

יואב קיש: אבל, יש גם את הפוטנציאל העסקי-כלכלי למשק והפוטנציאל למגזר החקלאות, ובנוסף, בסופו של דבר מדובר – כך לפחות אני מתייחס לזה – בתרופה.

יואב קיש: כך מתייחסים לקנאביס הרפואי, וגם יש בזה לא מעט הקלות להרבה מאוד משתמשים, שאין להם מענה אחר מלבד הקנאביס הרפואי, כפי שאנחנו רואים גם בארץ וגם במקומות אחרים בעולם.

יואב קיש: אני אתן לנציגי המשרדים השונים לדבר, ואני כבר אומר שבכוונתי להכין את החוק לקריאה ראשונה בהקדם.

יואב קיש: בישיבה הזו נשמע איפה הבעיות בחקיקה בעיני המשרדים, ולפי זה אנחנו נחליט האם אנחנו נתעסק בזה לפני הקריאה הראשונה, או שנעביר את החוק מוכן לקריאה ראשונה ובין הקריאה הראשונה לבין השנייה והשלישית תתבצע העבודה היותר משמעותית של הכנה והתמודדות עם כל האתגרים.

יואב קיש: נתחיל עם משרד הבריאות, בבקשה.

שרונה עבר הדני: שלום, שמי שרונה עבר הדני, מהלשכה המשפטית של משרד הבריאות.

שרונה עבר הדני: כבקשת היו"ר אני אתייחס להיבטים המשפטיים.

שרונה עבר הדני: לעניין זה אני אציין שפשוט אין צורך בתיקון החקיקה, משום שפקודת הסמים המסוכנים, שהיא בהלימה לאמנה הבין-לאומית בנושא סמים מסוכנים, בהחלט מאפשרת, כתשתית נורמטיבית, יצוא.

שרונה עבר הדני: ולכן אין צורך בתיקונים.

שרונה עבר הדני: צריך גם להדגיש שסם מסוכן, גם אם הוא משמש ברפואה, עדיין נשאר סם מסוכן בהגדרת הדין הפנימי שלנו ובדין הבין-לאומי שלנו, כאשר יש הסדרים פנימיים וחיצוניים שהם בהלימה לדברים האלה.

שרונה עבר הדני: החסם כרגע אינו בחקיקה, כפי שמפורט בדוח שהוגש למנכ"לים בהמשך להחלטת ממשלה 1587 בנושא היצוא.

שרונה עבר הדני: מפורט שם שמבחינה חקיקתית - - -

יואב קיש: אם אני מבין את דברייך, אז מכיוון שאין צורך בחקיקה אז גם אין לכם שום התנגדות שתהיה חקיקה.

שרונה עבר הדני: הבעיה עם הצעת החוק כאן היא שהיא מבקשת לייצר מסלול יצוא שונה מהמסלול שמחייבת פקודת הסמים המסוכנים.

שרונה עבר הדני: לזה אנחנו מתקשים להסכים, כי בכך נשים את עצמנו בהפרה לאמנה הבין-לאומית שאנחנו אשררנו וקלטנו בדין הפנימי שלנו ושבגינה פקודת הסמים המסוכנים מנוסחת בצורה שהיא מנוסחת.

יואב קיש: זאת אומרת, צריך למצוא התאמה לפקודת הסמים.

יואב קיש: או שלתפיסתך מסלול היצוא כבר קיים.

שרונה עבר הדני: הוא קיים, הוא מבוצע ביחס לסמים - - -

יואב קיש: ברישיון.

שרונה עבר הדני: ברישיון.

איילת לוי-נחום: ברישיון לעניין היצוא, לא לעניין הגידול.

שרונה עבר הדני: ברישיון לעניין היצוא.

שרונה עבר הדני: הוא מתקיים ביחס לסמים מסוכנים אחרים - - -

יואב קיש: גם לעניין הגידול?

שרונה עבר הדני: הגידול כבר היום מתקיים.

איילת לוי-נחום: בהצעה של חבר הכנסת קיש וקבוצת חברי הכנסת הגידול נעשה בהיתר.

איילת לוי-נחום: זה צריך להיות ברישיון שניתן לפי המנהל.

איילת לוי-נחום: החידוש בהצעת החוק הוא שמסלול היצוא יהיה כרגע ללא רישיון.

שרונה עבר הדני: זה בוודאי דורש לתקן את הפקודה, ואז נמצא את עצמנו בהפרה לאמנה שאנחנו חתומים עליה ואשררנו אותה וקלטנו אותה לדין הפנימי.

שרונה עבר הדני: מהותית לא ברור שישנה הצדקה למסלול יצוא שונה לקנאביס בשימוש רפואי מאשר לסמים מסוכנים אחרים שמשמשים ברפואה, שכאמור, כבר היום מיוצאים ומיובאים לארץ, על פי המנגנונים שקיימים היום.

שרונה עבר הדני: מדובר על מנגנונים ברי-ביצוע והדדיים מול מדינות אחרות.

יואב קיש: אז את בעצם אומרת שאת רוצה להמשיך להתייחס לקנאביס רפואי כמו שמתייחסים לכל סם מסוכן שמשמש ברפואה.

שרונה עבר הדני: כן.

שרונה עבר הדני: ואכן יש עוד סמים מסוכנים שמשמשים ברפואה.

יואב קיש: ואת בעצם אומרת שכבר יש מסלול כזה.

שרונה עבר הדני: בהחלט.

יואב קיש: אבל יש פה שרשרת שלמה שקשורה בתהליך הזה - - -

שרונה עבר הדני: וגם זה לא דורש תיקון, הרי הכול כבר מתקיים.

יואב קיש: זה משהו שאני לא בטוח שאני מסכים איתו.

יואב קיש: יש עוד משהו שאת רוצה להתייחס?

שרונה עבר הדני: אם דיברנו על כל השרשרת, אז גם לגבי הגידול הפנימי אנחנו נמצאים בהלימה לאמנה, שמחייבת משטר מאוד מאוד ספציפי, שאנחנו מקיימים אותו.

שרונה עבר הדני: בוודאי ששום דבר לא כתוב בסלע ובוודאי שאפשר לשנות, אבל צריך להבין את המשמעויות של זה – שהן בעצם פרישה מהאמנה וחתימה מחדש תוך הסתייגות שיש איזו מורכבות לא פשוטה בכלל.

יואב קיש: תודה.

יואב קיש: משרד החקלאות, בבקשה.

טל שמחה: אני טל שמחה, מלשכת המנכ"ל.

טל שמחה: אני אחדד את מה ששרונה הסבירה פה - - -

יואב קיש: לא, אני קודם כול רוצה לשמוע מה גישתכם באופן כללי לעניין.

טל שמחה: באופן כללי אנחנו מתנגדים לתיקון הזה.

טל שמחה: צריך להבין שלהבדיל מגידולים חקלאיים אחרים, קנאביס נחשב למוצר רפואי נרקוטי, וככזה הוא לא יתאפשר ליבוא למדינות מערביות ממדינות מתפתחות.

טל שמחה: זאת אומרת, מדינות מערביות לא יוכלו לייבא את זה בזול ממדינות מתפתחות.

טל שמחה: עכשיו, בגלל שישראל חתומה על אמנות הדדיות על שוקי היצוא שלנו באירופה ובצפון אמריקה, זה מבטיח שהמוצרים שיוצאו מישראל יהיו בתקינה ובדרישות הנדרשות, מה שמחזק את היתרון היחסי שלנו ביצוא ומהווה באיזושהי צורה חסם לכניסה של מדינות אחרות.

טל שמחה: דבר נוסף, הצעת החוק הזאת בעצם מתעלמת מהמודל שנקבע בהחלטת ממשלה 1587, שקבעה תקנים וסטנדרטים לייצור וגידול של קנאביס רפואי, שזה בעצם מה שמבדיל אותנו היום מהשווקים הקיימים בחו"ל.

יואב קיש: אבל את זה אפשר להוסיף להצעה, זה לא שאנחנו רוצים לעשות הפוך ממה שהממשלה רוצה.

יואב קיש: אם זה לא נמצא אז יכול להיות שאפשר להוסיף את זה באמצעות שינוי נוסח.

יואב קיש: אדוני, בבקשה.

יובל לנדשפט: אני ראש היק"ר, הסוכנות לקנאביס רפואי במשרד הבריאות.

יואב קיש: אם אתה כבר פה, יש לי הרבה תלונות לגבי המחיר בשוק בארץ.

יובל לנדשפט: גם על זה נוכל לדון, כי המנכ"ל שלנו והשר הם עמוק בתוך הקורה, ואנחנו מניחים שלאורך זמן המחיר יופחת.

יואב קיש: ומי ישלם את המחיר לאורך זמן?

יובל לנדשפט: אנחנו חושבים שהמחיר יופחת.

יובל לנדשפט: כבר היום לשמונים ומשהו אחוז מציבור המטופלים, המחירים החדשים בפיילוט נמוכים יותר.

יואב קיש: אחרי שניתן פה לכמה אנשים לדבר אולי תשמע לגבי זה.

יואב קיש: אבל זה לא נושא הדיון.

יואב קיש: בוא נחזור לענייננו.

יובל לנדשפט: בכל מקרה, המנכ"ל שלנו יושב על זה גם עם משרד הכלכלה, וימצאו פתרונות לכל דבר.

יובל לנדשפט: אנחנו לא רוצים להעלות את יוקר המחיה בארץ.

יובל לנדשפט: לגבי היצוא, החלטת ממשלה 1587 נוגעת במיוחד בנושא היצוא.

יובל לנדשפט: היא אומרת שמדובר בנושא שראוי שתשב עליו ועדת מנכ"לים.

יובל לנדשפט: ואכן ישבה ועדת מנכ"לים - - -

יואב קיש: אגב, בגלל זה חיכינו הרבה זמן עם זה בכנסת.

יואב קיש: אבל בסוף יש גבול לכמה זמן שאפשר לחכות, אפילו לוועדת מנכ"לים.

יובל לנדשפט: ועדת מנכ"לים סיימה את עבודתה, הגישה את המלצותיה לשר הבריאות ושר האוצר, ושרי האוצר והבריאות אימצו את מסקנות הוועדה.

יובל לנדשפט: מסקנות הוועדה היו ברוב, לא פה אחד, בגלל המשרד לביטחון פנים, כפי שיואל יוסיף.

יובל לנדשפט: כעת הצעת המחליטים נמצאת בישורת האחרונה לפני הגשתה לממשלה.

יובל לנדשפט: מה עיקרה של הצעת המחליטים?

יובל לנדשפט: אנחנו הצלחנו לייצר פה בישראל משהו שאין בעולם: קנאביס ברמת medical grade.

יובל לנדשפט: אני אסביר.

יובל לנדשפט: קנאביס שגדל בשדה בלי פיקוח, הוא קנאביס שונה.

יובל לנדשפט: הוא לא בפוקוס שלנו.

יובל לנדשפט: אם רוצים להתייחס לקנאביס כמו לתרופה, הוא חייב להיות מיוצר בשרשרת ערך כמו בתרופה.

יובל לנדשפט: כלומר, עם אותם מבחני איכות: הגידול – בחוות ראויות, וכבר כתבנו לזה את התקנים, GMP; הייצור – כמו בעולם התרופות, ב-GMP; והשיווק – בבתי המרקחת.

יובל לנדשפט: זו תכליתה של החלטה 1587, ועל בסיסה התחלנו כעת את הפיילוט.

יובל לנדשפט: ועכשיו יש לנו משהו שאין בעולם, וכולם מבינים את הפוטנציאל הגדול הזה.

יובל לנדשפט: ובנוסף, לבקשת ראש הממשלה, פרופ' אבי בן שמחון ערך על כך דוח שהמלצתו היא לצאת ליצוא.

יובל לנדשפט: יש עדיין חילוקי דעות בין המשרדים, וזה לא סוד, זה נאמר פה בכנסת; יש חילוקי דעות בין משרד החקלאות, הבריאות, הכלכלה והמשפטים מהצד האחד, לבין המשרד לביטחון פנים מהצד האחר, שרוצה איזושהי הגבלה מסוימת בתוך הצעת המחליטים.

יובל לנדשפט: אנחנו חושבים שכשזה יסתיים, במסגרת הזמן הקרובה, זה ייתר את הצעת החוק הזאת.

יואב קיש: קודם כול אני שמח לשמוע, כי אני יכול להגיד שבגלל ועדת המנכ"לים אנחנו חיכינו הרבה מאוד זמן עם ההצעה הזו, אבל באיזשהו שלב אמרנו שכבר הגיע הזמן שהכנסת תפעל, כי הממשלה יותר מדי מתעכבת.

יואב קיש: לכן אני שמח לשמוע שיש מגמת התקדמות.

יואב קיש: לא מעט פעמים קורה שהממשלה מחליטה בסוף רק בגלל שיש לחץ מהכנסת, אבל אני שמח לשמוע שזה הולך להבשלה.

יואב קיש: לגבי מה ששוחחנו קודם על מחירי הקנאביס הרפואי בישראל, אני מסכים איתך שהצורכים בכמויות הנמוכות לא יחוו עליית מחירים, אבל דווקא הצרכנים עם הכמויות היותר גבוהות, לפחות כפי שזה נראה עכשיו, יחוו עליית מחירים במאות אחוזים אולי.

יואב קיש: טוב, נשמע את האנשים, חלקם באו לדבר גם על זה.

יואב קיש: חולי סרטן או ניוון שרירים וכל אלה שצריכים כמויות באופן קבוע ימצאו את עצמם משלמים יותר לצערי.

יואב קיש: אתה אמרת שזה יסתדר לאורך זמן, אבל אני לא יודע אם זה נכון לתת למצב הזה להסתדר לאורך הזמן ולא להתערב בו מידית.

יואב קיש: אבל אני רוצה לחזור לנושא היצוא.

יואב קיש: משרד הכלכלה, בבקשה.

איתן קופרשטוך: אני איתן קופרשטוך, ממינהל סחר חוץ, משרד הכלכלה.

איתן קופרשטוך: הצוות הבין-משרדי שהוקם ישב, והגענו לאיזשהו מתווה, אחרי שדנו כמעט בכל היבט.

איתן קופרשטוך: אין דבר מושלם, אבל הגענו לאיזושהי החלטה, כאשר נשארה סוגיה אחת, שהיא ההתנגדות של המשרד לביטחון פנים, מסיבותיו הוא.

איתן קופרשטוך: אני רוצה לציין שביסוד היצוא עומד גם הפיקוח, כולל פיקוח על הזליגה.

איתן קופרשטוך: ולכן העובדה שאנחנו חתומים על האמנה מ-1961 לסחר בסמים ופקודת הסמים שיש בעקבותיה או לא בעקבותיה – אלו הן משענות טובות מאוד לכך שנוכל בסופו של דבר לייצר.

איתן קופרשטוך: כי אף מדינה לא תקנה מישראל אם לא יהיה פיקוח הדוק על אי-זליגה בארץ.

איתן קופרשטוך: יצוא ללא רישיון – ברור שזה לא דבר שיהיה, ולכן אין סיבה לשנות את החוק.

איתן קופרשטוך: דיברו פה לגבי המחירים.

איתן קופרשטוך: העובדה שיהיה יצוא ותהיה אפשרות לאספקה יותר גדולה לשוק המקומי, תוכל בסופו של דבר להוריד את המחירים בשוק.

איתן קופרשטוך: זה עניין של היצע וביקוש.

איתן קופרשטוך: אני רוצה להגיד שבהחלטה של הצוות הבין-משרדי גם הוקם צוות מעקב, ולצוות המעקב יש גם סמכות לדון בהסטת סחר.

איתן קופרשטוך: הווי אומר שאם כל היצוא יפנה לחו"ל בגלל המחירים הגבוהים בחו"ל, נוכל בהחלטת ועדה להגביל את היצוא, כדי שתהיה אספקה למשתמשים מקומיים במחירים נורמליים.

איתן קופרשטוך: אז אנחנו לא מתנגדים, אבל אנחנו גם לא רואים כל סיבה להגיש את החוק הזה.

יואב קיש: רשות המסים, בבקשה.

ירון כהן: אני ירון כהן, הממונה על חוקיות היצוא במינהל המכס.

ירון כהן: אני אקדים ואומר שהמכס יעקוב אחרי כל החלטת ממשלה שתצא, ובמידה שיאושר היצוא אנחנו ניישם את זה בצורה הכי טובה.

ירון כהן: אני רוצה להתייחס למה שאמר איתן בנושא של פיקוח על היצוא.

ירון כהן: רישיון חייב שיהיה.

ירון כהן: מבחינת הרישיון, יש היום מערכת שמשרתת את כל משרדי הממשלה בנושא של - - -

יואב קיש: למה זה לא עובד?

יואב קיש: כי אין החלטה בעניין?

ירון כהן: לא, אני מדבר על מערכת שנקראת מסלול לרישיונות יבוא ויצוא.

ירון כהן: לצורך העניין, משרד הבריאות, מעצם היותו הרשות המוסמכת, יצטרך לבצע את כל הפעולות הנדרשות כדי לשדר את רישיונות היצוא שהוא נותן לעוסקים בתחום, אל תוך המערכת הזאת.

ירון כהן: ללא שידור של הרישיונות אלינו אנחנו לא נוכל לבצע אכיפה בכלל.

יואב קיש: זה רק לגבי היצוא, כן?

ירון כהן: כן, אנחנו כמכס מדברים על היצוא בפועל ולא על מה שלפני.

איתן קופרשטוך: יש דבר נוסף.

איתן קופרשטוך: כל היצוא עובד תחת צו יצוא חופשי.

איתן קופרשטוך: בצו יצוא חופשי אנחנו בהחלט קובעים תנאים ליצוא, והיצוא עצמו יהיה תחת פיקוח, בעיקר על ידי המכס כמובן.

ירון כהן: בדיוק.

ירון כהן: וזאת הנקודה הנוספת, הקנאביס הרפואי יצטרך להיות מוגדר - - -

יואב קיש: למה הוא יצטרך להיות מוגדר?

ירון כהן: כפרט מכס.

יואב קיש: הוא לא מוגדר היום?

ירון כהן: אני לא מכיר היום פרט מכס שמוגדר כקנאביס רפואי.

יואב קיש: ההגדרה הזאת לא מצריכה חקיקה?

ירון כהן: לא, אין צורך בחקיקה.

יואב קיש: תודה.

יואב קיש: המשרד לביטחון פנים, בבקשה.

יואל הדר: הסיפור הזה הוא סיפור ארוך אצלנו, עם כמה טוויסטים תוך כדי העלילה.

יואב קיש: על זה אני מסכים איתך.

יואב קיש: ארוך מדי.

יואל הדר: זו כבר הוועדה השלישית שלנו בנושא, כאשר יש ועדה אחת שכבר חוזרת על עצמה.

יואל הדר: אבל מאחר שהוועדה הזאת היא הוועדה שאמונה על התחום שלנו, של ביטחון פנים, אני מקווה שנזכה פה לאוזן כרויה.

יואל הדר: חוות הגידול הן גם אלה שמשווקות לצרכנים בישראל, ומבחינת ביטחון הפנים המשטרה צברה במשך הזמן עוד ועוד מידע על כך שיש פעילות עבריינית מסוימת שנעשתה, אמנם לא לכל החוות אבל כן לחוות מסוימות, ברמה של פיצוצים של מכוניות שקשורות לחוות, ירי לעבר בית, והנחת מטען חבלה.

יואל הדר: זה המידע הגלוי, ובנוסף אליו יש לנו עוד מידע מודיעיני שאני לא יכול לפרט פה.

יואב קיש: זאת אומרת, הן הפכו להיות מטרות של עבריינים.

יואל הדר: אם בקבוקי פיקדון הפכו להיות מטרה של עבריינים, קל וחומר שגם קנאביס יכול להיות מטרה של עבריינים, כי יש בזה הרבה כסף ועוד כל מיני משמעויות אחרות.

יואל הדר: ואכן זה מה שקרה בפועל, והמטרה שלנו היא למנוע את הדבר הזה.

יואל הדר: וכמובן שככל שהדבר הזה יתפתח, ככל שיהיה יותר יצוא יהיה צורך בעוד חוות, בעוד קנאביס, וזה בהכרח עלול להגדיל את הבעיה, שיכולה להיות הרבה הרבה יותר גדולה מהיום.

יואל הדר: גם בחוץ לארץ אנחנו רואים שבמקומות מסוימים שיש בהם את הגידול.

יואל הדר: ..

יואל הדר: אפשר לקרוא מאמרים על גבי מאמרים בנושא של הבעייתיות של היקף הגידול שעולה בחוץ לארץ, ואנחנו צריכים למנוע את זה, או לפחות למנוע מהנוער שלנו, שלא יהיה חשוף לעניין הזה.

איתן קופרשטוך: אבל לא מדובר על אותו גידול.

יואל הדר: צריך להזכיר שכשק

יואל הדר: נאביס גדל בתוך החווה או מתרבה, אין עליו תווית מראש שהוא קנאביס רפואי, אלא הוא גדל כקנאביס.

יואל הדר: והבעיה שלנו היא לאיפה הוא יכול להגיע.

יואל הדר: זאת בעצם הבעיה שלנו כל הזמן – לאיפה הוא יכול להגיע.

יואל הדר: אנחנו כל הזמן אומרים: הקנאביס הרפואי גדל ממצב של צרכנים בודדים כשהתחלנו את תקופות הרישיונות, למצב שבו, לפי מה שנמסר לנו, מספר הרישיונות לצרכנים הישראלים עלה למעל 30,000.

יואב קיש: מטופלים.

יואל הדר: נכון, מטופלים.

יואל הדר: אנחנו אמרנו שעדיף עשרה אחוז שלא צריכים לקבל ויקבלו, מאשר עשרה אחוז שצריכים לקבל ולא יקבלו.

יואל הדר: זאת אומרת, השיקול שלנו היה שבהחלט צריך לדאוג למטופלים, ואם מגדירים את זה בתור מוצר רפואי, אז אנשים שצריכים לקבל את זה צריכים לקבל את זה, ואנחנו בכלל לא מתעסקים בזה – אנחנו צריכים למנוע שהקנאביס יזלוג ויגיע לנוער.

יואל הדר: אני הייתי מיעוט בצוות של המנכ"לים, והעמדה שלנו הייתה - - -

יואב קיש: שאלה: אם אנחנו נתקלים בתופעה של איומים כמו שאמרת – כמה כתבי אישום כבר הוגשו בעניין הזה?

רפ"ק אמיר ליפשיץ: אפס.

רפ"ק אמיר ליפשיץ: לא הוגשו.

יואב קיש: כמה?

יואב קיש: 50? 70?

רפ"ק אמיר ליפשיץ: לא הוגשו.

יואב קיש: לא הוגש כתב אישום אחד?

רפ"ק אמיר ליפשיץ: כנגד בעלי חוות לא הוגשו.

יואב קיש: אני לא שואל לגבי בעלי החוות, אני שואל על כתבי אישום כנגד אלה שפעלו נגדם.

יואב קיש: אני רוצה להבין אם יש פה תופעה.

יואב קיש: נאמר פה על ידי היועץ המשפטי של הבט"פ שיש תופעה שגורמים עברייניים מפעילים לחץ על המגדלים.

רפ"ק אמיר ליפשיץ: אנחנו עומדים מאחורי האמירה הזאת.

יואב קיש: אז אם זה המצב אני רוצה לדעת כמה כתבי אישום הוגשו כנגד אותם גורמים עברייניים ומה המהלכים שהמשטרה עושה.

רפ"ק קרן לרנר: שלום, שמי קרן לרנר, אני ראש חוליית מחקר סמים בחטיבת המודיעין.

רפ"ק קרן לרנר: במשך השנים הצטבר אצלנו מידע מודיעיני, שהתחלנו לקבל אותו ביתר שאת בשנה האחרונה, על השתלטות של גורמים עברייניים והתעניינות של גורמים עברייניים בנושא הזה, ועל הזלגה של קנאביס רפואי לשוק הפלילי, לשוק השחור - - -

יואב קיש: הכול טוב, אבל על מודיעין לא עושים שום דבר.

יואב קיש: אני שואל מה נעשה בשטח ברמת החקירות המשטרתיות וכתבי האישום.

רפ"ק קרן לרנר: אנחנו צריכים לבדוק את מספר כתבי האישום המדויקים, אבל אכן יש כתבי אישום שהוגשו נגד מזליגים כאלה ואחרים בשרשרת – אם זה משנעים שמפיצים את החומר לצרכנים, למטופלים - - -

יואב קיש: כנגד המגדלים כרגע לא הוגשו, וכנגד גורמים אחרים בשרשרת כן.

יואב קיש: אבל אותי דווקא יותר מטרידים אותם ארגוני פשע שפועלים מבחוץ ומנסים לפעול על אותה שרשת.

רפ"ק קרן לרנר: מדויק אמר יואל הדר, אנחנו מדברים על חווה אחת שבאמת - - -

איתן קופרשטוך: אז תסגרו אותה.

איתן קופרשטוך: תוציאו צו לסגור אותה.

יואב קיש: לא להתפרץ.

רפ"ק קרן לרנר: אז היו אירועים של הנחת מטעני חבלה, של ירי - - -

יואב קיש: אז הטיפול במקום הפלילי הזה - - -

רפ"ק קרן לרנר: כרגע מתנהלת חקירה משטרתית בנושא, אבל טרם הוגשו כתבי אישום.

רפ"ק קרן לרנר: החקירה בעיצומה.

יואב קיש: מבחינת הנושא של המשטרה וחומר המודיעין, אני מצפה לראות שבמידה שנעשות עבירות זה מתבטא בכתבי אישום.

יואב קיש: כי אם בסוף מדובר רק על אווירה ועל הרגשה – קשה לבסס על זה עובדות.

יואב קיש: אני יכול לתת לך דוגמה לדיון שהיה לנו עם המשטרה לגבי רישוי עסקים, שמי שרוצה לפתוח מזנון שיש בו משקאות אלכוהוליים צריך אישור משטרה.

יואב קיש: למה אישור משטרה?

יואב קיש: כי יש אולי מודיעין...

יואב קיש: אני מאוד נזהר בזכויותיהם של אנשים ואנחנו לא נאשים אנשים סתם.

יואב קיש: ולכן, אם באמת היו מקרים – והבנתי שיש פה מקרה אחד מובהק וודאי של רימון מתחת למכונית - - -

רפ"ק קרן לרנר: שלושה מקרים.

יואב קיש: אז לא יכול להיות שיש שלושה מקרים ואין כתבי אישום.

יואב קיש: ואני לא מדבר על כתב אישום כנגד אותו אחד שהזליג אחר כך סמים, אלא כנגד מי ששם את הרימון.

יואב קיש: על זה אתם צריכים לשים את האצבע.

רפ"ק קרן לרנר: אז החקירה אכן בעיצומה והיא מתנהלת - - -

יואב קיש: מתי קרו שלושת המקרים?

רפ"ק קרן לרנר: מ-2014 ועד היום אירעו כחמישה-שישה אירועי אלימות כאלה, של ירי, מטעני חבלה, זריקת רימון - - -

יואב קיש: ואפס כתבי אישום בנושא?

רפ"ק קרן לרנר: כרגע כן, אבל זה מתגבש.

רפ"ק קרן לרנר: ..

רפ"ק קרן לרנר: אני מקווה שאם יתגבשו הראיות - - -

יואב קיש: אז אני חייב להעביר פה ביקורת: אם משנת 2014 אנחנו נתקלים בכאלה מקרים קשים ואין כתב אישום – לדעתי זה לא קביל.

יואב קיש: אתם חייבים לפעול בצורה יותר נחושה ולהגיע אליהם.

יואב קיש: או שתגידי לי שאין תופעה כזו.

יואב קיש: או שזה קורה או שזה לא קורה, ואם זה אכן קורה אז אתם נכשלים בתפקידכם, כי לא יכול להיות שאין כתב אישום משנת 2014 על אירועים כאלה חמורים.

רפ"ק קרן לרנר: אם התמונה הראייתית תתגבש.

רפ"ק קרן לרנר: ..

רפ"ק קרן לרנר: לא ניתן הרי להגיש כתבי אישום אם אין לך תמונה ראייתית מספקת, אבל אי אפשר להתעלם ממאות ידיעות מודיעיניות שזורמות למשטרת ישראל.

רפ"ק קרן לרנר: לכן אנחנו אומרים שצריך לעשות את הצעד הזה באחריות, זה הכול.

רפ"ק קרן לרנר: ובגלל זה אנחנו מציבים את כל הרגולציה - - -

יואב קיש: קרן, אני מקבל שתפקידך הוא לא להתעלם ממאות ידיעות מודיעיניות.

יואב קיש: אבל אני פה בשולחן הזה לא מתעסק בידיעות מודיעיניות, אני מתעסק בעובדות.

יואב קיש: התפקיד שלי הוא במידה מסוימת כן להתעלם, כי בסופו של דבר אני צריך לשמור גם על האזרחים הנורמטיביים.

יואב קיש: ואם אני הייתי ניצב בסיטואציה שמ-2014 אני רואה 50 מקרים קשים ועוד כ-15 כתבי אישום שהוגשו, אז הייתי מבין את עמדתכם.

יואב קיש: אבל הסיטואציה שאני ניצב מולה כרגע היא חמישה מקרים מדווחים, אפס כתבי אישום ומאות ידיעות מודיעיניות.

יואב קיש: מצטער, לנוכח זה אני טוען שאתם צריכים לעשות בדק בית.

יואב קיש: אתם צריכים להשקיע משאבים ולייצר מצב שהמודיעין הזה ייצר לכם משהו שהוא תכלס, אחרת אני לא יכול להתייחס לזה, כי אני לא אאשים עכשיו מגזר שלם על סמך ידיעות מודיעיניות, בלי שאני מקבל ראיות מוצקות.

יואב קיש: כלומר, אני לא אומר לך להתעלם מהידיעות המודיעיניות, אבל ברמת ניהול המשאבים שלכם, אם אתם מאמינים שזה דבר כזה חמור, אז לא יכול להיות שהתוצאה הסופית היא אפס כתבי אישום.

יואב קיש: יואל, בבקשה תמשיך.

יואל הדר: כפי שיובל אמר, יש שינוי במשרד הבריאות והם החליטו לעשות מדיקליזציה של כל התחום.

יואל הדר: כלומר, לא יוכל המטופל לקנות ישירות מהחווה, אלא יהיו ארבעה שלבים: חוות הגידול, היצרן, המשווק, ובסוף, בארץ, בית המרקחת.

יואל הדר: ואמרנו שנשמע לנו הגיוני שהמטופל, כמו בכל סם אחר, כמו בכל תרופה אחרת, יוכל לקנות את זה בבית מרקחת.

יואל הדר: מבחינתנו הדבר הזה הוא הכרחי והוא הכיוון שצריך ללכת אליו.

יואל הדר: אבל מאחר שיש ארבעה שלבים בדרך, אמרנו שאנחנו צריכים לבחון האם יש דברים אחרים שאנחנו מפספסים, ולכן בואו ניתן לזה להיכנס, נראה את הפיילוט, ואז נוכל לגבש עמדה לגבי איזה פיקוח צריכים והאם צריכים יותר אכיפה.

יואל הדר: אלא שלמשרדים האחרים אצה הדרך, ואז אמרנו שאנחנו מתנגדים למהלך עד שנראה - - -

יואב קיש: כלומר, אתם הצעתם פיילוט?

יואל הדר: לא, אמרנו, בואו ניתן לזה שנה, נראה איך זה יעבוד בארץ ואז נדע מה המשמעויות של הדבר הזה.

יואל הדר: אבל למשרדים האחרים אצה הדרך, הם לא רצו להמתין את התקופה הזאת, ולכן אנחנו הבענו את עמדת המיעוט ואמרנו שאנחנו רוצים לראות מה המשמעויות של זה – האם צריך יותר שוטרים, האם צריך יותר מצלמות, האם צריך לעשות רגולציה אחרת על כל הדבר החדש הזה - - -

יואב קיש: על מה?

יואב קיש: על יצוא קנאביס רפואי?

יואל הדר: לא על יצוא, קודם כול לבדוק מה בארץ.

יואל הדר: אז זאת הייתה העמדה שלנו, ולקראת הסיכום התקציבי היו דין ודברים בין המשרד והשר לבין אגף התקציבים באוצר ומשרד האוצר, והוסכם שאנחנו נקבל כמות מסוימת של תקציב ותקנים, בין היתר לטובת הנושא הזה.

יואל הדר: ובמסגרת הסיכום התקציבי השר דרש שתהיה מכסה של 50 חוות גידול או ריבוי.

יואל הדר: אנחנו רצינו פחות, המשטרה בכלל התנגדה לעניין הזה, אבל בכל זאת אמרנו ש-50 זה משהו שנראה לנו שאפשר לעמוד בו.

יואל הדר: ואז, בהתאם לסיכום שלנו עם האוצר, אמרנו שאנחנו לא מתנגדים ליצוא יותר, אבל אנחנו דורשים לעמוד על המכסה של 50.

יואב קיש: כפיילוט?

יואב קיש: רק בשביל ההתחלה?

יואל הדר: לא.

יואב קיש: קבוע?

יואל הדר: כן, 50.

יואב קיש: 50 רישיונות ליצוא?

יואל הדר: לא, לא ליצוא, אלא לגידול וריבוי.

יואל הדר: אני הבנתי שכנראה גם המשרדים האחרים לא סברו שיהיו יותר מעשר או עשרים.

יואל הדר: כלומר, 50 זה המון.

יואל הדר: כי הדרישה של משרד הבריאות להקמת חווה כזאת, אם הבנתי נכון, זה מיליון שקלים לדונם - - -

יואב קיש: כמה חקלאים פנו לקבלת רישיון?

יובל לנדשפט: פנו למעלה מ-800 חקלאים לגבי חוות של ריבוי וגידול.

יובל לנדשפט: השלב הראשון של התהליך הוא רק פנייה שצריך להראות תעודת זהות.

יובל לנדשפט: את האישור הראשוני להקמה קיבלו כ-600.

יואב קיש: אז איך זה מסתדר עם 50?

יואל הדר: זה מסתדר.

יואל הדר: אם תשאל אותו כמה קיבלו רישיונות עד היום, הוא יגיד לך שקיבלו שניים לגידול ושניים לריבוי.

יואל הדר: כי העלות היא כל כך גבוהה ויש כל כך הרבה דרישות, שבסופו של יום - - -

יואב קיש: אז ה-600 האלה לא מתכוונות לעשות את זה?

איתן קופרשטוך: יש הבדל בין כוונה לביצוע.

יובל לנדשפט: להערכתנו הפער נובע משתי סיבות.

יובל לנדשפט: ראשית, כדי להיכנס בהתחלה היה צריך בסך הכול להראות תעודת זהות, דופק, ניקיון כפיים ולא הרבה מעבר לכך – ולא כולם הבינו במה הדברים אמורים.

יובל לנדשפט: חלקם זה חקלאים שלא הבינו - - -

יואב קיש: היו כאלה שכבר עשו השקעות בעניין?

יובל לנדשפט: מעט מאוד.

יובל לנדשפט: מעט התחילו בתכנון, כי אפילו רק שלבי התכנון - - -

יואב קיש: משרד החקלאות, אתה צריך להיות מעורב בעניין הזה.

יואב קיש: אתה מכיר את הנושא?

יואב קיש: האם יש חקלאים שכבר השקיעו?

טל שמחה: התשובה היא כן.

יואב קיש: באיזה סדרי גודל?

טל שמחה: אני לא יודע.

יואב קיש: עשרה חקלאים או 150 חקלאים?

יובל לנדשפט: אפילו לא עשרה.

יובל לנדשפט: ואני עוד מדבר על שלב התכנון הראשוני בלבד, שבסופו צריך לבוא אלינו שנאשר - - -

יואב קיש: אוקיי.

יואב קיש: יואל, בבקשה.

יואל הדר: לכן הדרישה שלנו ל-50 לא הייתה צריכה להוות בעיה אמיתית בתוך האירוע הזה.

יואל הדר: אלא שחבריי המשפטנים סברו, ואני מסכים איתם בגישה, שאם אתה קובע מכסה של 50 אתה בעצם הופך את זה למשאב מוגבל, ואם זה משאב מוגבל - - -

יואב קיש: אז יסחרו בו גם בסוף.

יואל הדר: אם זה משאב מוגבל אתה צריך לתת את זה בצורה שוויונית, ואז זה צריך להיות או במכרז או ב - - -

יואב קיש: ברור.

יואל הדר: וכבר יש ארבע חוות - - -

יואב קיש: בארץ, כן?

יואל הדר: כן, הכול בארץ.

יואב קיש: לא, אבל השאלה היא אם ה-50 האלה מוגדרות ליצוא או שזה לקנאביס רפואי.

יואל הדר: בסופו של דבר אנשים כנראה לא ישקיעו אם לא תהיה להם תוצרת הרבה יותר גדולה מרק לארץ, כך שכנראה זה משולב אחד עם השני.

יואל הדר: אז נוצרה בעיה, וניסיתי למצוא פתרון לבעיה של המכסה ואמרתי שבמקום שאנחנו נעמוד על הדרישה של המכסות, אנחנו נקבע את זה בתור מעצור.

יואל הדר: זאת אומרת שזה לא יוכל להמשיך עד אין-סוף, והממשלה תצטרך לקבל החלטה - - -

יואב קיש: כלומר, כשמגיעים לזה אז לוקחים החלטה אם להמשיך או לא.

יואל הדר: כן, החלטה אם עוצרים או ממשיכים.

יואל הדר: כן, זה כאילו באמצע האוטוסטרדה אתה שם רמזור.

יואל הדר: זה יכול להיות רמזור אדום, זה יכול להיות צהוב, יכול להיות ירוק - - -

איתן קופרשטוך: אם זה היה צהוב זה היה בסדר.

יואב קיש: לא, אתה יותר מדי מפריע, פעם באה אני אוציא אותך.

יואל הדר: יהיה מעצור ובחלוף 60 יום הממשלה תקבל החלטה לכאן או לכאן.

יואל הדר: אלא שחבריי לא הסכימו עם גישתי.

יואל הדר: היינו אצל המשנה ליועמ"ש של הממשלה, דינה זילבר, ומאחר שחבריי לא תמכו היא קבעה שאפשר לעשות מכסות בלי חקיקה, אבל אם קובעים מכסה אז צריך שזה יהיה בהליך שוויוני.

יואל הדר: כרגע אני יכול להגיד שאנחנו לפחות מקיימים דין ודברים מול משרד הבריאות כדי לנסות לחלץ את האירוע הזה, וכבר קיבלנו פנייה מהאוצר שמודיע לנו שאם עד סוף החודש הזה לא נגיע להסכמות בנושא היצוא אז בעצם לא יהיה יצוא, והמשמעות של זה היא שהם ייקחו את כל הכסף שהם רצו לתת לנו בשביל היצוא, ואז בעצם כל המהלך הזה ייתקע.

יואל הדר: זאת התמונה הנוכחית.

יואב קיש: תודה.

יואב קיש: אני רוצה לשמוע עוד כמה דוברים.

יואב קיש: אהרון לוצקי, מנכ"ל "תיקון עולם", בבקשה.

אהרון לוצקי: "תיקון עולם" זו החברה הראשונה שעסקה בקנאביס רפואי בישראל, כבר 12 שנה.

אהרון לוצקי: כיום אנחנו מטפלים ב-13,000 מטופלים, ואנחנו גם עוסקים במחקר, פיתוח וטיפוח.

אהרון לוצקי: אני חושב שהפעילות הכללית של הקנאביס בישראל זוכה להערכה בכל העולם, וישראל היא גם חלוצה במחקרים רפואיים בתחום הזה.

אהרון לוצקי: לכן זה קצת אבסורד שכל כך הרבה זמן לא מצליחים לפתור את הבעיה של היצוא ולנצל את ההצלחה של הידע הישראלי בחקלאות וברפואה להצלחה כלכלית.

אהרון לוצקי: אנחנו ב"תיקון עולם" פתרנו את זה בדרך משלנו – שאנחנו שותפים בחברות בחוץ לארץ ומגדלים שם – אבל חבל שעם ישראל לא ייהנה מהשיטה הזאת, כי בינתיים יותר ויותר מדינות מתפתחות בתחום הקנאביס וחלון ההזדמנויות הולך ומצטמצם.

אהרון לוצקי: לכן אני חושב שהגיע הזמן שיימצא פתרון.

אהרון לוצקי: לגבי כל בעיות הזליגה שהוזכרו כאן אני רוצה להגיד שלפעמים זה קצת נראה מגוחך.

אהרון לוצקי: הייתה לא מזמן כתבה בעיתון שישראל היא שיאנית העולם מבחינת אחוזי האנשים שמשתמשים בקנאביס לא רפואי, בקנאביס לשעות הפנאי - - -

יואב קיש: כלומר שימוש בלתי חוקי בקנאביס.

יואב קיש: אתה אומר ששם, לפי כל מיני סקרים ובדיקות, אנחנו באחוז מאוד גבוה?

אהרון לוצקי: אנחנו הכי גבוה בעולם לפי איזה מאמר שקראתי בעיתון.

יואב קיש: לפחות מובילים, לדעתי, מהלך של אי-הפללה.

יואב קיש: יש חוק כזה בוועדת העבודה והרווחה.

אהרון לוצקי: הוזכר שם מיליון וחצי, אבל גם אם זה רק מיליון אזרחים בישראל שמשתמשים בקנאביס – תשוו את זה ל-30,000 שיש להם רישיון לקנאביס רפואי.

יואב קיש: אבל זה רק מסביר למה כן צריכה להיות זליגה.

אהרון לוצקי: לא, זה אומר שיש גידול בלתי חוקי או הברחה בלתי חוקית של סמים לישראל בהיקפים עצומים.

יואב קיש: נכון.

יואב קיש: זה גידול או הברחה?

יואב קיש: מה אתה חושב מההיכרות שלך?

אהרון לוצקי: לי אין את המודיעין שיש למשטרה.

אהרון לוצקי: אני מקווה שלהם יש.

יואב קיש: אתה רואה גידול בלתי חוקי בכמויות גדולות?

אהרון לוצקי: אני לא יודע לגבי הגידול הבלתי חוקי, אני מתעסק בקנאביס רפואי ובגידול חוקי.

אהרון לוצקי: אני יודע דבר אחד – שלהערכתי אין זליגה מהחוות.

אהרון לוצקי: יש פיקוח משטרתי הדוק, יש שמירה הדוקה 24 שעות ביממה.

יואב קיש: שאלה אחרת: נושא של אלימות כלפי מגדלים – אתה רואה דבר כזה?

אהרון לוצקי: אני מכיר מקרה מקרוב, אבל לדעתי זה לא כוון כלפי החווה, זה כוון כלפי אנשים פרטיים שלאו דווקא שייכים לתחום הקנאביס.

אהרון לוצקי: אבל קטונתי מלשפוט בדברים האלה.

יואב קיש: אבל חשוב לי לשמוע אם יש תופעה שבה הפשע המאורגן מנסה להשתלט על התעשייה הזאת.

אהרון לוצקי: אני לא חושב.

אהרון לוצקי: כמנכ"ל "תיקון עולם" מעולם לא נתקלתי בשום איום, בשום דרישה ובשום לחץ מצד גורמים פליליים.

אהרון לוצקי: אבל אני יכול להגיד רק מניסיוני האישי.

יואב קיש: מבחינת הנושא של יצוא קנאביס רפואי, אתה חושב שנכון שכל מי שיגדל יעשה גם ייצור מקומי וגם יצוא?

יואב קיש: כלומר, שלא יהיו חוות לכאן וחוות לשם?

אהרון לוצקי: כמו שכבר הוזכר כאן, השקעה בחוות קנאביס רפואי בסטנדרטים הגבוהים היא השקעה מאוד גבוהה - - -

יואב קיש: אז אתה אומר שבעצם זה ויכוח על שום דבר, כי בסוף לא יהיו יותר מ-50 רישיונות לגידול.

אהרון לוצקי: נכון, אתה צודק.

אהרון לוצקי: זה קשור גם במפעל שייצר.

אהרון לוצקי: גידול זה רק השלב הראשון, וצריך גם מפעל שייצר, וגם המפעל זה השקעה מאוד גדולה.

יואב קיש: השאלה האם המפעל יהיה זרוע נפרדת, עם רישיון נפרד והשקעות נפרדות, או שזה חלק מההשקעה בגידול.

יואב קיש: לכם יש גם את הגידול וגם את המפעל?

אהרון לוצקי: במסגרת ההפרדה יש לנו חברת גידול, חברת ייצור וחברת הפצה.

יואב קיש: שכולן תחת אותה בעלות?

אהרון לוצקי: ודאי.

אהרון לוצקי: למדנו מ"טבע", שיש להם חברת הפצה שנקראת "סלא", שנמצאת באותו בניין והיא בבעלות משותפת של "טבע".

אהרון לוצקי: אני שמח שאתה מתגייס יחד עם הוועדה לעזור בנושא, אבל אני חושב שיש דרך שהיא יותר פשוטה.

אהרון לוצקי: הקנאביס הוא חומר פלא שעוזר להמון אנשים, וכמעט שאין לו תופעות לוואי שליליות.

אהרון לוצקי: יש בו רק חומר אחד שיש לו השפעה פסיכו-אקטיבית, THC.

אהרון לוצקי: זה החומר היחידי בתוך צמח הקנאביס שיש לו השפעה פסיכו-אקטיבית, בעוד שיש מאות חומרים אחרים ללא השפעה כזאת, ביניהם אחד מאוד מפורסם, CBD, שיש לו השפעה פנטסטית – הוא אנטי דלקתי, אנטי אימוני - - -

יואב קיש: אז מה אתה מציע?

אהרון לוצקי: רגע, תן לי להגיד עוד שני משפטים.

אהרון לוצקי: ה-CBD למשל משמש אותנו לטיפול במעל 1,000 ילדים אוטיסטים ואפילפטיים, וזה עושה פלאים ומשנה חיים של משפחות.

אהרון לוצקי: עכשיו, מה שאני מנסה להגיד זה שאם נשאיר רק את ה-THC בפקודת הסמים ולא את שאר החלקים של הצמח, ייפתח היצוא.

יואב קיש: אבל איך אתה רוצה לעשות את זה?

יואב קיש: הרי ה-THC הוא חלק מהצמח.

אהרון לוצקי: כיום פקודת הסמים אומרת שהצמח מסוכן על כל חלקיו, למעט שמן המופק מזרעים.

אהרון לוצקי: עכשיו, אם יוגדר בפקודת הסמים שרק ה-THC הוא סם מסוכן – פתרנו את הבעיה.

יואב קיש: כי אתה יודע במפעל להפריד אותו, להתייחס אליו כסם מסוכן, לא לייצא אותו, ואת כל שאר החומרים להשאיר?

אהרון לוצקי: נכון.

יואב קיש: ואיך זה מסתדר עם האמנות הבין-לאומיות?

אהרון לוצקי: יש שוני בין ארץ לארץ.

אהרון לוצקי: באירופה מותר להשתמש ב-CBD ויש בו סחר.

אהרון לוצקי: בארצות הברית מותר להשתמש ב-CBD אם המוצר הוא מסוג של קנאביס שנקרא Hemp.

אהרון לוצקי: יתרה מזאת - - -

יואב קיש: רק שנייה, עצור.

יואב קיש: אני לא אספיק בדיון הזה להעביר קריאה ראשונה ואני לא מתכוון לעשות את זה.

יואב קיש: מה שאני כן מבקש לעשות לקראת הדיון הבא – ובגלל זה עצרתי אותך – אני מבקש ממשרד הבריאות להתייחס לנושא שעולה פה מהשטח ולבוא עם התייחסות ברורה לגבי השאלה האם ניתן לעשות את הדבר הזה בפקודת הסמים והאם יש לזה השלכות בין-לאומיות וכן הלאה.

יובל לנדשפט: זה נדון כבר מספר פעמים.

יואב קיש: אז נשמע אתכם אחרי שהוא יסיים.

אהרון לוצקי: אני רוצה להגיד שבאירופה – בניגוד לארצות הברית, שבה הפקודה דומה לישראל – קנאביס שיש בו פחות מ-0.3 או 0.2 THC מותר לשימוש.

אהרון לוצקי: ויתרה מזאת, אם מדובר על יצוא, הדברים היחידים שזמינים ליצוא באירופה זה המוצרים האלה.

יואב קיש: תודה.

יואב קיש: משרד הבריאות, מה אתם אומרים על זה?

שרונה עבר הדני: צריך להבחין בין ההצעה להחריג את ה-CBD מפקודת הסמים המסוכנים לבין להחריג את כל הצמח ורק להשאיר את ה-THC, אלה שני דברים שונים לגמרי.

יואב קיש: אז תני לי תשובה קצרה לשניהם.

שרונה עבר הדני: לגבי החרגת ה-CBD – זה נושא שנשקל ועדיין לא הוחלט לגמרי לגביו.

שרונה עבר הדני: אבל יובהר שכדי לייצר את החומר צריך לגדל את הצמח.

יואב קיש: בסדר, זה ברור.

יואב קיש: אבל אני שואל אם יש לכם עמדה ברורה לגבי החרגה של CBD.

יובל לנדשפט: יש לנו.

יואב קיש: מה העמדה?

יובל לנדשפט: עמדת משרד הבריאות בשלב הזה, ושל משרדים אחרים, היא שאנחנו מתנגדים להחרגת CBD, בגלל מספר דברים אחרים: אחד, הגידול; שתיים, בגלל שהחומר - - -

יואב קיש: עצור.

יואב קיש: אני מבקש שעד הישיבה הבאה תשלח לי עמדה מנומקת של המשרד לגבי שני הנושאים שעלו.

יואב קיש: אני מניח שאם אתם מתנגדים להחרגת ה-CBD אז אתם בוודאי גם מתנגדים להשארת ה-THC בלבד.

יואב קיש: אבל אני מבקש את זה במסמך מנומק, כדי שנוכל להתקדם.

יואב קיש: עוד שני דוברים אחרונים, שתי דקות לכל דובר.

יואב קיש: משה בר, יו"ר ארגון הנכים, בבקשה.

משה בר: שמי משה בר, אני יושב-ראש עמותת "תנו יד לחירש – נכים למען נכים".

משה בר: קודם כול, אני מודה ליושב-ראש על הוועדה החשובה הזאת.

משה בר: הזליגות שמדברים עליהן באות מהבודדים שמקבלים: היות שהמחיר גבוה הם מוכרים חבילה כדי לכסות על המחיר, ועוד נשאר להם כסף.

משה בר: לנכים קשה לממן את זה, ולכן יש חלק שמוכרים את זה.

משה בר: אז בתור דבר ראשון צריך להוריד את המחירים.

משה בר: לגבי גידולים לחוות – לאלה שרוצים לגדל ולהשקיע יש כרגע פחד, כן ייתנו לייצא/לא ייתנו לייצא.

משה בר: אף אחד לא ילך להשקיע מיליונים אם זה עומד על קרן הצבי.

משה בר: אבל אם ייתנו ויחליטו, אז יגדלו יותר מ-50, זה בטוח, היות שאנחנו מקום שמגדל הכי טוב בעולם ולאט-לאט אולי נספק לכל העולם.

משה בר: עכשיו, מה שאנחנו עושים פה עכשיו – אנחנו מפספסים את הרכבת.

משה בר: כמו שפספסנו ביהלומים ובהרבה דברים אחרים, גם בזה אנחנו נפספס את הכול.

יואב קיש: טוב, נא לסיים.

משה בר: עוד דבר אחד.

משה בר: אני רוצה שכל אדם שיקבל רישיון ליצוא יהיה מחויב גם לתת למדינה את אותו החומר, למען המטופלים.

משה בר: כי לא יכול להיות שאנחנו נקבל את הזבל בעוד שליצוא ילכו הדברים הטובים ביותר.

משה בר: תודה רבה לכם.

יואב קיש: תודה.

יואב קיש: דנה בר-און, בבקשה.

דנה בר-און: תודה רבה, כבוד היושב-ראש.

דנה בר-און: אני רוצה להתייחס כאן לשתי נקודות בקצרה.

דנה בר-און: נקודה ראשונה מתייחסת להערה של משרד הבריאות לגבי המניעה של האמנה מלתקן את החקיקה.

דנה בר-און: יש כאן איזושהי סתירה מבחינתי, מכיוון שאני יודעת – ויש כאלו שיעידו על כך, כי הם היו שם בזמן אמת – שבזמנו, ב-2010, כשבאו אליכם הספקים ואמרו "אנחנו לא יכולים יותר לתת את זה בחינם, אנחנו צריכים לקבוע מחיר", אתם באתם ואמרתם: לא, על פי האמנה אסור לקבוע מחיר לקנאביס, כי אסור למכור קנאביס, אבל מה שאתם כן יכולים לעשות זה לקבוע מחיר לשירות.

דנה בר-און: עכשיו, עד כמה שאני יודעת שום דבר לא השתנה מאז באמנה ובפקודת הסמים, אבל משום מה ל'סופר פארם' כן מותר למכור קנאביס ולקבוע מחיר לקנאביס.

דנה בר-און: מה אני אגיד לכם, משהו כאן לא נראה לי.

יואב קיש: דנה, אל תתחילי דיון עכשיו.

שרונה עבר הדני: אני יכולה להשיב לטענה הזאת?

יואב קיש: לא, לא יהיה לנו זמן, מצטער, אנחנו עוד חצי דקה מסכמים את הדיון.

דנה בר-און: אני עוברת לדבר השני שחשוב לי לומר.

דנה בר-און: כבוד היושב-ראש, אתה יודע שאני מהתומכים הגדולים והראשונים של חוק היצוא.

דנה בר-און: אתה גם יודע שאני באתי ואמרתי לך באופן ישיר שאנחנו צפויים לספוג עליית מחיר בארץ.

דנה בר-און: אמרתי לך את זה לפני שנה וחצי.

דנה בר-און: אנחנו ראינו את זה, וגם הזהרנו את משרד הבריאות, הם ידעו את זה, הם קיבלו התראות, הם קיבלו את זה גם בדוח כתוב של השדולה.

דנה בר-און: הם ידעו שזה הולך לקרות, והם אמרו לאורך כל הדרך שהשוק יאזן את עצמו.

דנה בר-און: אמרת בצדק – ואני מחזקת אותך בנושא הזה, בשם כל המטופלים – שאנחנו לא יכולים לחכות שהזמן יעבור ובינתיים בשנה הזאת נוציא אלפים שאין לנו או שנישאר בלי תרופה.

דנה בר-און: ולכן הבקשה שלנו, המטופלים, היא או שבמקביל לחוק היצוא יופעל הסעיף ברפורמה שאומר שיש להגדיר את הקנאביס כמוצר בפיקוח, או לחלופין שיוצמד לחוק היצוא סעיף שאומר שההיתר ליצוא יינתן רק למי שיקבע תקרת מחיר בארץ.

יואב קיש: תודה.

יואב קיש: אני רוצה לסכם את הדיון.

יואב קיש: אני מבקש ממשרד הבריאות לתת תשובות לכל השאלות שעלו.

יואב קיש: נקבע עוד ישיבה בקרוב.

יואב קיש: המטרה של החקיקה הזאת היא פשוטה, ואם לא צריך אותה אז לא נעשה.

יואב קיש: אבל מצד שני אני רואה שהממשלה מתקשקשת ולא מתקדמת, ולפעמים זו סיבה כן לחוקק.

יואב קיש: ולכן, אם אני אראה התקדמות של הממשלה בהליך היצוא אז יכול להיות שנעצור את תהליכי החקיקה.

יואב קיש: אבל אם אני אראה שהממשלה לא מתקדמת עם הדבר הזה, אנחנו נשקול לקדם חקיקה, כולל מתווה, כולל הגדרה שתפתור למשרד הבט"פ את ההליך.

יואב קיש: אם מדובר בהשקעות של מיליונים אז כנראה שלא יהיו יותר מ-50, בטח לא בהתחלה, כך שחבל שבגלל משהו שהוא לא באמת ויכוח אנחנו עוצרים את כל המהלך הזה.

איתן קופרשטוך: לא, לא, זה ויכוח עקרוני.

איתן קופרשטוך: מה זה 50.

יואב קיש: אני קורא לכל הצדדים למצוא פתרון לזה, אני לא רואה סיבה שזה יעכב.

יואב קיש: דיברנו גם על המחיר של קנאביס רפואי בישראל למטופלים הכבדים.

יואב קיש: אני מבקש לבחון את זה.

יואב קיש: להגיד שהשוק יאזן את עצמו זה לא אמירה טובה.

יואב קיש: צריך למצוא לזה פתרון, כי יש לזה משמעויות כספיות כבדות דווקא למטופלים הקשים.

יואב קיש: לכן אני מבקש ממשרד הבריאות לשים דגש על העניין הזה ולמצוא פתרון.

יואב קיש: לסיכום, כן יש כוונה לקדם את נושא היצוא ולהסדיר אותו.

יואב קיש: אני רוצה לשמוע התייחסות לגבי ה-CBD, האם זה יכול לפתור את הבעיה.

יואב קיש: ממשרד החקלאות אני שומע שלא, אז צר לי לאכזב את "תיקון עולם", אבל לא נראה לי שזה הולך לכיוון הזה.

יואב קיש: אבל אני כן רוצה לראות איך אנחנו מאפשרים את נושא היצוא – או במתווה ממשלתי מוסכם או בחקיקה.

יואב קיש: זה מה שנעשה בשבועות הקרובים.

יואב קיש: תודה רבה, הישיבה נעולה.